Ħal Qormi Ħal Qormi huwa wieħed mill-villaġġi mportanti ġewwa Malta li minnhu ħargu diversi irħula u parrocci. Ħal Qormi hu post bi storja kbira u għani bil-bosta, li għadna ngawduh sa llum. Dan ir-raħal mibni ħdejn wieħed mill-akbar widien ta' Malta. Jinsab f'nofs il-gzira Maltija u huwa pjuttost fil-baxx bħalma jixhed il-motto tiegħu "Nogħla mill-baxx". Ħal Qormi huwa magħruf bħala Ħal Fornaro, titlu li gej minn zmien il-kavallieri li jixhed kif kien magħruf għall-ħobz li kien jinħema go bosta fran tar-raħal li sa llum għadu margħuf għalih. L-arma ta' din il-belt hi meħuda minn dik tal-Gran Mastru Manuel Pinto da Fonseca, tarka bil-qiegħ tal-fidda u b'ħames nofs qmura jħarsu 'l fuq mqegħdin 2, 1 u 2. Fuq din l-arma hemm kuruna b'forma ta' sur, b'erba' gardjoli u bieb ta' l-attakk fin-nofs, kulur id-deheb. Il-Qriema kienu jaqilgħu l-għajxien tagħhom mir-raba, mit-tagħsir tal-għeneb għall-inbid, mill-ħami tal-ħobż kif ukoll mill-qtil u l-bejgħ ta' l-annimali.